Hatsuhinode

– Yaponiyada ilin ilk gün doğumunu seyr etmək adəti. Yeni il adətlərindən biridir.

 Tarixi 
Heyan dövründən etibarən Yaponiya imperatorları və zadəganlar yeni ilin ilk günündə günəş tanrısı Amaterasunu qarşılayırdılar. Yeni ilin ilk günündə gün doğumunu seyr etmək Meyci dövründə populyar adətə çevrilmişdir.

 Xüsusiyyətlər 
Hatsuhinode hər ilin ilk günündə – 1 yanvar tarixində qeyd olunur. İnanca görə yapon mifologiyasında uğur gətirən tanrılardan biri olan Toşiqami ilin ilk gün doğumunda peyda olur. İnsanlar hatsuhinodeni qeyd edərək yeni il üçün uğur arzu edirlər.

Dağlar və dəniz sahilləri insanların hatsuhinode üçün getməyə üstünlük verdikləri yerlərdir. İbaraki prefekturasının sahilində yerləşən Oaray İsosaki məbədi ilk gün doğumunu seyr etmək üçün ən gözəl yerlərdən biri hesab olunur, belə ki, inanca görə Toşiqami Yeni ildə bu məbədə ayaq basır. Bunlardan əlavə, "Tokyo Skytree" göydələni, Fuci dağı, Motosu və Yamanaka gölləri də Yaponiyada ilin ilk doğumunu seyr etmək üçün populyar yerlər hesab olunur. Bəzi şəxslər hatsuhinodeni təyyarədə qeyd edirlər. "Japan Airlines" və "All Japan Airways" şirkətləri xüsusi olaraq hatsuhinode uçuşları həyata keçirir.

 Ən erkən və ən gec yerlər 
Yaponiya tərəfindən idarə olunan bütün ərazilərdə yeni ilin ən erkən gün doğumu kimsəsiz Minamitori adasında gerçəkləşir (5:27). Oqasavara adalarında yerləşən Hahacima adası isə ən erkən gün doğumunun baş verdiyi məskunlaşılmış adadır (6:20). Yaponiyanın dörd böyük adasında ən erkən gün doğumu Fuci dağının zirvəsində gerçəkləşir (6:42).

Kiçik adalar və dağlar istisna olmaqla Yaponiyada yeni ilin ən erkən gün doğumu saat 6:46-da Çiba prefekturasının Çoşi şəhərində yerləşən İnubo burnunda baş verir.

 Bənzər adətlər 
Yaponiyada yeni illə bağlı ilk şeylər xüsusi əhəmiyyətə malikdir. İlin ilk məbəd ziyarəti hatsumode adlanır. Hatsuyume ilin ilk yuxusuna, hatsuvaray ilin ilk gülüşünə deyilir.

Yapon dilində  termini də gün doğumunu seyr etmək mənasına gəlir, lakin hatsuhinodedən fərqli olaraq bunu dağda etməyi bildirir. İnanca görə dağ nə qədər yüksəkdirsə, əldə olunan uğur o qədər çox olur.

 İstinadlar 

 Xarici keçidlər 


Kateqoriya:Yaponiyada Yeni il
Kateqoriya:Günəş